Document ID: 32008R1128

UREDBA KOMISIJE (ES) št. 1128/2008
z dne 14. novembra 2008
o spremembi Uredbe Sveta (ES) št. 40/2008 glede seznama plovil, ki se ukvarjajo z nezakonitim, neprijavljenim in nereguliranim ribolovom v Severnem Atlantiku
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 40/2008 z dne 16. januarja 2008 o določitvi ribolovnih možnosti za leto 2008 in s tem povezanih pogojev za nekatere staleže rib in skupine staležev rib, ki se uporabljajo v vodah Skupnosti, in za plovila Skupnosti v vodah, kjer so potrebne omejitve ulova (1), in zlasti točke 4 Priloge XIII Uredbe,
ob upoštevanju naslednjega:
(1)
Evropska skupnost je od leta 1981 pogodbenica Konvencije o prihodnjem večstranskem sodelovanju ribištva severovzhodnega Atlantika (2). Uredba (ES) št. 40/2008 vzpostavlja določbe Skupnosti za izvajanje s tem povezanih ukrepov, tako da v Dodatku k Prilogi XIII k navedeni uredbi navaja seznam plovil, za katera sta Komisija za ribištvo severovzhodnega Atlantika (NEAFC) in Organizacija za ribištvo severnega Atlantika (NAFO) potrdili, da se ukvarjajo z nezakonitim, neprijavljenim in nereguliranim ribolovom (seznam IUU).
(2)
Julija 2008 je NEAFC priporočila spremembo seznama plovil IUU. Zagotoviti je treba izvajanje navedenega priporočila v Skupnosti.
(3)
Uredbo (ES) št. 40/2008 je zato treba ustrezno spremeniti -
SPREJELA NASLEDNJO UREDBO:
Člen 1
Dodatek k Prilogi XIII k Uredbi (ES) št. 40/2008 se nadomesti z besedilom iz Priloge k tej uredbi.
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 14. novembra 2008

Labels: 20
11
6